Leikkonan og fyrirsætan Emily Ratajkowski gekk að eiga kærasta sinn , kvikmyndaframleiðandann Sebastian Bear-McClard , seinasta föstudag , en fréttirnar tilkynnti Emily á Instagram . Klæðnaður brúðarinnar hefur vakið talsverða athygli en hún valdi að klæðast fagurgulri dragt frá verslunarkeðjunni Zöru . Kostar dressið samtals tæplega nítján þúsund krónur , sem telst vel sloppið á stóra daginn . Oft nemur kostnaður við klæðnað brúðarinnar tugum , jafnvel hundruðum þúsunda . Emily hefur vegnað vel síðustu ár , bæði á tískupöllunum og fyrir framan myndavélina . Hún hefur til að mynda sýnt föt fyrir Marc Jacobs , Miu Miu og Bottega Veneta og hefur hannað sína eigin sundfatalínu sem heitir Inamorata . Þá spilaði hún stóra rullu í kvikmyndinni Gone Girl frá árinu 2014 en hefur einnig leikið í myndunum Entourage og We Are Your Friends . Sebastian hefur gert það gott í kvikmyndabransanum og vann nýverið við nýjustu mynd Robert Pattinson , Good Time . Næsta verkefni hans er kvikmyndin Uncut Gems með Jonah Hill í aðalhlutverki . Emily tilkynnti fréttirnar líka á Snapchat .